ไฟแนนเชียลไดเจสต์
BTS ร้อนแรงกำไรแจ่มปันผล 2.6%
15 มิ.ย. 2555

BTS ร้อนแรงกำไรแจ่มปันผล 2.6%
คณะกรรมการบริษัท บีทีเอส กรุ๊ป โฮลดิ้งส์ (BTS) มีมติจ่ายเงินปันผลหุ้นละประมาณ 22.41 สตางค์ คิดเป็นอัตราผลตอบแทนประมาณ 2.50% เทียบกับราคาหุ้นปิดที่ระดับ 0.80 สตางค์ต่อหุ้นให้กับผู้ถือหุ้นที่มีชื่อในทะเบียนวันที่ 29 มิ.ย.นี้ และเปลี่ยนแปลงมูลค่าหุ้นที่ตราไว้ (พาร์) จาก 0.64 บาท เป็น 4 บาทต่อหุ้น
นอกจากนี้ บริษัทจะออกใบสำคัญแสดงสิทธิครั้งที่ 2 (BTSWB) จัดสรรให้กับกรรมการและพนักงาน (ESOP) จำนวน 16 ล้านหน่วย ไม่คิดมูลค่าอายุ 5 ปี กำหนดแปลงสภาพเป็นหุ้น 1 ต่อ 1 หุ้น
ด้านราคาหุ้น BTS ปรับตัวขึ้นแรงกว่าตลาด โดยปิดที่ 0.80 บาท หรือ 0.03 บาท คิดเป็น 3.90% ด้วยมูลค่าการซื้อขายมากถึง 448 ล้านบาท
บล.ดีบีเอส วิคเคอร์ส (ประเทศไทย) ระบุในบทวิเคราะห์แนะ “ซื้อ” หุ้น BTS เพราะเป็นหุ้นเติบโตสูง จากธุรกิจที่สดใส และยังมีข่าวว่ากรมธนารักษ์จะจ่ายเงินค่าชดเชยจำนวน 1,100 ล้านบาท บวกอีก 20% ภายในเดือน ต.ค.นี้
INTUCH ผงาดติด FTSE SET Large Cap 
ตลาดหลักทรัพย์แห่งประเทศไทย และฟุตซี่ กรุ๊ป (FTSE) ผู้จัดทำดัชนีระดับสากล ประกาศผลการทบทวนรายชื่อหลักทรัพย์ชุดใหม่ที่ใช้ในการคำนวณ FTSE SET Index Series สำหรับรอบครึ่งหลังของปี 2555 โดยบริษัท ชิน คอร์ปอเรชั่น (INTUCH) แทนที่ บริษัท การบินไทย (THAI)
สำหรับดัชนี FTSE SET Large Cap มีหุ้นเข้าใหม่ 3 ตัว ส่วน FTSE SET Small Cap มี 12 หลักทรัพย์ และดัชนี FTSE SET Shariah จำนวน 13 หลักทรัพย์ มีผลตั้งแต่วันที่ 18 มิ.ย. 2555 เป็นต้นไป
ล่าสุด INTUCH เพิ่งได้รับเลือกเข้าคำนวณ SET50 ซึ่งจะมีผลสำหรับรอบครึ่งหลังของปี 2555 เช่นกัน
CITY กำไรกระฉูด 92%
บริษัท ซิตี้ สตีล (CITY) เปิดผลดำเนินงานงวดไตรมาส 3 สิ้นสุดวันที่ 30 เม.ย. 2555 มีกำไรสุทธิ 34 ล้านบาท หรือ 0.11 บาทต่อหุ้น เพิ่มขึ้น 92.23% เทียบกับระยะเดียวกันปีก่อนกำไรสุทธิ 17.90 ล้านบาท หรือ 0.06 บาท และรวม 9 เดือน มีกำไรสุทธิ 107.10 ล้านบาท หรือหุ้นละ 0.36 บาท เติบโต 91% จากช่วงเดียวกันปีก่อน
กำไรสุทธิที่โตก้าวกระโดดมาจากการปรับตัวเพิ่มขึ้นของรายได้จากการขาย หลังภาคอุตสาหกรรมในประเทศมีการขยายตัวมากขึ้น และกลุ่มลูกค้าของบริษัทมีการลงทุนเพิ่มขึ้น
CEI กำไรเดี้ยง
บริษัท คอมพาสส์ อีสต์ อินดัสตรี้ (ประเทศไทย) หรือ CEI มีกำไรสุทธิเพียง 0.46 ล้านบาท ในไตรมาส 3 สิ้นสุดวันที่ 30 เม.ย. 2555 แย่ลงเทียบกับที่มีกำไรสุทธิ 2.13 ล้านบาทในช่วงเดียวกัน
ส่วนผลงานรวม 9 เดือนมีกำไรสุทธิเพียง 4.56 ล้านบาท วูบแรงกว่า 95% จากกำไรสุทธิ 98 ล้านบาทในระยะเดียวกันปีก่อน เนื่องจากรายได้รวมลดลง 76.58 ล้านบาท คิดเป็น 105.75% เพราะกำไรพิเศษลดลง เช่น กำไรจากการขายเงินทุนชั่วคราว กำไรจากการขายสินทรัพย์ลดลง แต่รายได้จากค่าเช่าและยอดขายรวมเพิ่มขึ้น